Maimua jãga Ẽwandamau õrau ich iigwai isegba aajem khap amkhĩir,
Jesuu mag ich aig beetarr khʉʉnag mʉg nem ĩgkhaajã ĩgkhajim aajem ĩchab:
—Woun jooi ãb simua chaain numí wai sĩejim aajem,
emkhooin apha.
Khãai ãb chi iewaa chi ẽudeemua ich ayag,
“Tata,
pʉ meebaadeewai marau jʉ̃aju nem warre magan mʉrʉg mʉch jua ee dee chirbá” ajim anʉm.
Magbaawai jooirau chadcha amag jigbaadejim aajem,
amachpierr.
Mag deetarr khur khãai khapancha khaba nʉm ee,
ichig nem deetarr thum perkhʉʉipʉiwia ag phatkhon dʉi warre warp petajim aajem,
deeum durr.
Mamʉ mam pawia nem oobam gaai ichdeu gastaam aig phatkhon ãr gastaa sĩeimajim aajem.
Maimua mag phatkhon nem parhoobam gaai werba sĩi awia thum obapʉim ee ĩchab jãdau theega burrjim aajem,
i sim durr.
Maimua magbaadem dʉi ya ĩchab jãsogau mas aadejim aajem.
Jãsogau ich magbaadeewai woun ãb sĩerr aar mawia parhoobam phidagdam khãijã ichig deemkhĩir jeeuwimajim anʉm.
Magbaa magua irig jaaupʉijim aajem,
khũsnaan thʉamkhĩir.
Mag chadcha mawia khũsnaan thʉa oo chirʉmua jãsooga aawai chi khũsnaanag phathau deeche nʉm eemta dʉi khom iigjeejim anʉm,
chi khũsnaanau kho nʉm dʉi ãba,
bʉ̃ʉr khãijã jãd thõo awaag.
Mamʉ magʉmjã ãbmuajã irig “Ya magan khojuma” aba aajeejim anʉm.
Khãai ãb mag oo chirʉʉ awia thumaa khĩirjumamua ich wir aigpai magjim anʉm:
“¡Eh!
Mʉ aai di aar i piyonnaan bʉ̃ʉrjã khoju athee augcheba biwaa thʉnʉm ee,
mʉchta mʉch khĩir lokgau jãdaúa mʉig mʉ thõo warrumgui” ajim anʉm.
“Mʉg chirabnaa mʉ majugui” ajim anʉm “mʉch aai aar.
Maimua barimawia mua irig ‘Tata,
chadcha mua Ẽwandam dakhĩir pekau wauwia pʉ dʉijã khaigba abarm’ aimaju.
‘Mag gaaimua warramjo pua mʉrʉg pʉch chaai aju khaba sim.
Mʉrʉg iewaa aju khãyau sĩi mʉrʉg pʉch piyón abá;
mʉ pʉ athee ich mag phidkha chitaju’ a iekhaimaju” khĩirju athajim anʉm.
’Mag ich appai iyʉʉ oo sĩewia baubaadeeu chadcha ich aai aar petajim aajem.
Mag mamua agtha di warphaa sĩwe chi ayau oo athajim anʉm,
i chaaita dau aphʉʉ ur khitʉm.
Magbaawai jooi thãrau ãwatbajim aajem.
Mag warag khaphig mawia ich chaai o phʉʉr jõinaa khĩir ʉ̃ʉ aujim aajem.
Magbaawai chi chaairau ich ayag,
“Tata,
chadcha mua Ẽwandam dakhĩir pekau wauwia pʉ dʉijã khaigba abarmgui ajim anʉm.
Mag gaaimua warramjo pua mʉrʉg pʉch chaai aju khaba chirʉm” ajim aajem ich ayag.
Mamʉ chi ayau dau aug khaugwia,
magʉmjã igba,
warag degag arrwia ich chognaanag,
“Mʉ chaai athee khajũa chi ajapcharam jʉrwia jũapi sĩubat” ajim anʉm.
“Maimua ĩchab sorrtikjã jũapinaa zapatjã chi ajapham jũapibapʉit.
Magwia phakdam chi õtpaam authurwia thõobapʉit” ajim anʉm,
“maach thum ãba onee kho nʉmua phiesta wawaag.
Pãrau oo nʉmgui ajim anʉm,
mʉ chaai chi meem arrta deeu iiubarmjo abarm;
beebajupii narrta deeu barbaichem” ajim anʉm.
Mag,
chadcha phiesta waujim aajem.
’Mamʉ maagwai ich jooi iewaa chi naam,
phidag ee sĩejim aajem.
Maimua beewia di dakha panaa ũr uraa aawai sĩi karris phophookham dʉi tamburrpa bubujukham gaai jemkha khodthʉnʉm khaug athajim anʉm.
Mag ũrbaawai ich aai chog ãb thʉ̃rnaa,
“¿Khan gaaimua agá eeupemjo mag thʉnarram?”
a jeeujim aajem.
Magbaa chi chogau “Pʉ eeumta beejimgui” ajim anʉm.
“Mag ʉu barbaicheewaita pʉ ayau phakdam chi sebaam wai narr thõopibajieb” ajim anʉm “phiesta wawaag.”
Mamʉ ichig mag jaaubaawai warag meeukhawia dubmapha daaugajãrpai sĩsijim aajem.
Magbaawai oberchewia chi ayau ithũu ich iewaag,
“Dubtarrau iewaa” ajim anʉm.
Mamʉ ichig magbaawai warag ich ayag,
“Pʉde ũrbá tata” ajim anʉm.
“Mʉch erraawe bʉ̃ʉrjã pʉ aigmua ogdʉba,
pʉ phidag ee mʉ phidkha chitaajem;
pua nem jajaaukham ichaauraapaijã iekhaba chitʉmgui” ajim anʉm.
“Mamʉ magʉmjã bʉ̃ʉrjã pua mʉrʉg chĩb chaaidam khãijã deeba aajem,
mʉch khapeen dʉi onee khomkhĩirjã.
Mag khãyau sĩi jãg pʉch phatkhon arrwia parhoob kachaloonaa ʉʉin dʉipa ãr gastaapʉithurtarr barbaicheewain chadau,
pua phak chi sebaampa thõo chirabma” ajim anʉm,
“i khomkhĩir.”
Magbaa jooirau jũrr ich iewaag magjim aajem:
“Mamʉ pua khaphʉ chirabá” ajim anʉm,
“chadcha pʉchta mʉ aigmua ogdʉba khitaajeewai mʉ nem mʉg thʉnʉm thum pʉch den appai thʉnʉm.
Mamʉ pua oo chirʉmgui” ajim anʉm,
“pʉ eeum chi meem arrta phiidʉwi pierrumjo abarm;
maach aigmua mawia tag beebajupii narrta,
ĩsta deeu pierrumgui” ajim anʉm.
“Magua ĩs chadcha maadeu mʉgju aai naabahab ajim anʉm,
i beetarr gaaimua onee aag.”